Diari Oficial de la Generalitat Valenciana


Sumari del DOGV 6682, del 30-12-2011 (2011/13268)

ORDE 15/2011, de 22 de desembre, de la Conselleria de Justícia i Benestar Social, per la qual es regulen i convoquen ajudes d'equipament i reforma per a centres de servicis socials generals i centres especialitzats, per a l'exercici 2012.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6682

Data del DOGV
:   30-12-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/13941


Data del document
:   22-12-2011

Organisme emissor
:   Conselleria de Justícia i Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 15/2011, de 22 de desembre, de la Conselleria de Justícia i Benestar Social, per la qual es regulen i convoquen ajudes d'equipament i reforma per a centres de servicis socials generals i centres especialitzats, per a l'exercici 2012. [2011/13847]
Els principis rectors de la política social i econòmica establits pel text constitucional constituïxen una referència imprescindible i necessària en el model d'estat de benestar.
La Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, en la seua redacció donada per la Llei Orgànica 1/2006, de 10 d'abril, establix en l'article 49.24, la competència exclusiva de la Comunitat Valenciana en matèria d'assistència social, i a través de la Llei 5/1997, de 25 de juny, de la Generalitat, es regule els aspectes bàsics dels servicis socials, destacant la busca d'un sistema integral, harmònic, interdependent i coordinat.
En este sentit, és d'especial interés la participació social, enunciada com un dels principis generals d'actuació en matèria de servicis socials arreplegats en l'article 4 de l'esmentada Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana. Al seu torn, això exigix la necessitat, prevista en l'article 5, de coordinar les actuacions de les diferents administracions públiques i les iniciatives privades, per a racionalitzar i optimitzar l'ús dels recursos disponibles en matèria de servicis socials, la celebració de convenis de cooperació i concerts i establir prioritats, tant en programes com en inversions a realitzar en els equipaments dels servicis socials.
Així, és en l'article 45 de la Llei 5/1997, de 25 de juny, de la Generalitat, on es regula l'ordenació dels servicis socials, establint que qualsevol iniciativa privada que redunde en benefici de l'interés social haurà de canalitzar-se a través de l'administració competent, on trobarà suport suficient. Continua el dit article determinant l'accés a subvencions públiques per les institucions i associacions sense ànim de lucre, per al compliment dels seus fins, quan reunisquen els requisits que reglamentàriament s'establisquen.
En la dita línia s'enquadra la present orde, l'objecte de la qual és la regulació de les ajudes per a equipament i reforma en centres socials generals i centres especialitzats de tercera edat i col·lectius en risc de marginació descrits en l'article 26 de la Llei 5/1997, gestionats per entitats locals o entitats privades sense ànim de lucre, d'acord amb el que establix el paràgraf anterior. Tot això en un intent d'articular les aspiracions socials amb les limitacions que, amb vista al reconeixement d'obligacions puga assumir la Generalitat, d'acord amb les directrius que fixen les corresponents lleis de pressupostos de la Generalitat.
En virtut d'això, en compliment del que s'ha estipulat en l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell, i fent ús de les facultats que em conferixen l'article 28.e de la Llei 5/1983, de 30 de desembre, del Consell, i el Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social,
ORDENE
Títol I
Ajudes i subvencions
Article 1. Àmbit
1. Es convoquen ajudes en l'exercici 2012 per a centres de servicis socials generals i centres especialitzats pertanyents als sectors de tercera edat i col·lectius en risc de marginació descrits en l'article 26 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana, gestionats per entitats locals o entitats privades sense ànim de lucre.
2. En funció del cost i duració de la inversió subvencionada, les ajudes de reforma regulades en la present convocatòria podran tindre caràcter de gasto plurianual, d'acord amb el que establix l'article 29 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell.
Article 2. Objecte
1. Les ajudes que es convoquen són en concepte d'obres de reforma i d'equipament de centres de servicis socials generals i especialitzats pertanyents als sectors de tercera edat i altres col·lectius en risc de marginació. S'entendrà per obres aquelles que apareixen definides en l'article 6 i 106.3 de la Llei 30/2007, de 30 d'octubre, de Contractes del Sector Públic.
2. En els casos en què es financen obres de reforma, la subvenció concedida només es destinarà a finançar els gastos de l'obra civil. Conseqüentment, no se sufragaran els gastos generats en ocasió de la redacció del projecte tècnic, estudis de seguretat o els que es deriven de la direcció d'obra.
Article 3. Requisits previs per a obtindre la condició de beneficiari
1. Podran obtindre la condició de beneficiari de les ajudes regulades en la present orde els titulars de centres de servicis socials, de naturalesa pública o privada, sempre que la seua activitat no tinga ànim de lucre i que complisquen els requisits següents:
a) En el cas de sol·licitar ajudes per a equipament, el centre haurà de tindre la corresponent resolució d'autorització del centre.
En els casos en què el centre siga de nova construcció i no haja entrat en funcionament, s'exigix que el projecte de l'obra haja sigut informat favorablement pel Servici d'Infraestructures i Eliminació de Barreres Arquitectòniques de la Conselleria de Justícia i Benestar Social o, si no n'hi ha, que ho siga amb anterioritat a la concessió de l'ajuda.
b) En el cas de sol·licitar les ajudes de reforma, serà requisit imprescindible disposar del corresponent informe favorable emés pel Servici d'Infraestructures i Eliminació de Barreres Arquitectòniques de la Conselleria de Justícia i Benestar Social sobre el projecte tècnic de les obres a realitzar amb anterioritat a la finalització del termini de presentació de sol·licituds de la present convocatòria, o haver presentat dins d'eixe mateix termini, la documentació tècnica completa (projecte bàsic i d'execució), tot això d'acord amb el que establix l'article 21, apartat 1.2.b, del Decret 91/2002, de 30 de maig (DOGV 4264, de 05.06.2002), del Consell, sobre Registre de Titulars d'Activitats d'Acció Social, i de Registre i Autorització de Funcionament dels Servicis d'Acció Social en la Comunitat Valenciana.
2. No podran obtindre la condició de beneficiari de les subvencions regulades en esta orde, les entitats en les quals concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.
Article 4. Obligacions dels beneficiaris
Tots els sol·licitants d'ajudes adquirixen per la concessió d'estes, a més de les inherents a l'autorització del centre, si és el cas, les obligacions següents:
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
2. Justificar davant de l'òrgan concedent el compliment dels requisits i condicions, així com la realització de l'activitat i el compliment de la finalitat que determina la concessió o gaudi de la subvenció.
3. Sotmetre's a les actuacions de comprovació que efectue l'òrgan concedent, així com qualssevol altres de comprovació i control financer que puguen realitzar els òrgans de control competents, aportant tota la informació que els siga requerida en l'exercici de les actuacions anteriors.
4. Comunicar a la Conselleria de Justícia i Benestar Social, tan prompte com es conega i, en tot cas, amb anterioritat a la justificació de l'aplicació donada als fons concedits, l'obtenció d'altres subvencions, ajudes, ingrés o recursos que financen les activitats subvencionades.
5. Acreditar, en el cas en què resulte exigible, que estan al corrent de les seues obligacions tributàries i davant de la Seguretat Social, en la forma prevista en l'article 7 d'esta orde i en l'Orde de 30 de maig de 1996 (DOGV 2275, de 21.06.1996), de la Conselleria d'Economia i Hisenda, sobre justificació del compliment d'obligacions tributàries i davant de la Seguretat Social pels beneficiaris de subvencions concedides a càrrec del pressupost de la Generalitat. A este efecte, el sol·licitant haurà de firmar l'autorització prevista en l'apartat L de l'annex I de la present orde o, en cas contrari, haurà de presentar, junt amb la seua sol·licitud, certificats acreditatius del compliment de les mencionades obligacions.
6. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'adequat exercici de les facultats de comprovació i control.
7. Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
8. En tota la informació o documentació que s'oferisca sobre els centres subvencionats haurà de constar la col·laboració i finançament de la Generalitat, a través de la Conselleria de Justícia i Benestar Social. En els locals dels centres subvencionats haurà d'exposar-se, en lloc visible, una placa d'identificació en què s'indique la condició de centre subvencionat per la Generalitat, segons model facilitat per la Conselleria Justícia i Benestar Social.
9. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
10. No minorar ni anul·lar la consignació que s'haja previst inicialment en el seu pressupost per a este fi.
11. En el cas de concessió d'ajudes per a equipament, no variar la finalitat a què estiga destinat el centre en un període mínim de 10 anys.
12. Presentar, d'acord amb el que establix l'article 13 de la Llei 38/2003, de 17 de novembre, General de Subvencions, una declaració responsable de no estar sotmés en les prohibicions per a obtindre la condició de beneficiari.
13. En el cas de concessió d'ajudes per a reforma, a més, s'haurà de:
a) Presentar un programa d'actuació amb indicació expressa de les dates previstes d'inici i finalització de les obres i del grau d'execució i imports a què ascendirà l'execució de l'obra en cada un dels exercicis per als quals se sol·licita la subvenció, tenint en compte que el termini màxim de justificació finalitzarà el 15 de novembre de cada exercici.
b) Que el centre no varie el seu destí en un període mínim de 15 anys, des de la finalització de les obres.
c) Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si s'originen, en la seua execució. La dita aportació haurà d'acreditar-se en el termini de 30 dies següents a la notificació de la resolució de concessió de l'ajuda, per mitjà d'un certificat de l'acord adoptat per l'òrgan competent de l'entitat pública o privada, cofinançadora, en el qual es comprometa per a l'exercici vigent el crèdit necessari. En cas de gasto plurianual l'entitat titular haurà d'aportar l'aprovació del dit gasto plurianual i la seua qualificació com a gasto obligatori.
d) Començar les obres en el termini màxim de tres mesos comptats a partir de la notificació de la resolució de concessió de l'ajuda i, dins d'este termini, presentar el contracte d'obra.
Article 5. Criteris de valoració i de quantificació de les ajudes
1. Per a l'adjudicació de les ajudes de reforma es tindran en compte els següents criteris de valoració, sent la puntuació global màxima de cada sol·licitud de 40 punts d'acord amb la distribució següent:
a) Reformes d'edificis que substituïsquen a centres de servicis socials generals i especialitzats que no reunisquen condicions per a la seua autorització i l'estructura i situació de la qual no aconsellen dur a terme reformes en estos. Es valorarà amb un màxim de 10 punts.
b) Els projectes que s'adeqüen a les necessitats existents en funció de la demanda i d'altres possibles recursos en la zona. Es valorarà amb un màxim de 10 punts.
c) Els projectes que s'ajusten als principis bàsics en matèria d'atenció als servicis especialitzats d'atenció a persones majors amb discapacitat, sense perjuí de la necessària col·laboració d'altres entitats. Es valorarà amb un màxim de 10 punts.
d) Finançament del sol·licitant en relació amb el cost total projectat de l'obra per a la qual se sol·licita l'ajuda, proporció que servirà per a determinar en la respectiva resolució de concessió, les quanties percentualment expressades que corresponga finançar a la Conselleria de Justícia i Benestar Social i a l'entitat sol·licitant. A este efecte, l'import de la subvenció en el cas d'obres, excepte supòsits degudament justificats basant-se en les fonts de finançament de l'entitat sol·licitant, no excedirà del 50 per cent del cost total projectat.
Este criteri es valorarà amb un màxim de 10 punts, en els termes següents:
- Finançament del sol·licitant fins a un 25% del total del projecte: 2,5 punts
- Finançament del sol·licitant superior al 25% i fins al 50%: 5 punts
- Finançament del sol·licitant superior al 50% i fins al 75%: 7,5 punts
- Finançament del sol·licitant superior al 75%: 10 punts
2. Per a l'adjudicació de les ajudes d'equipament es tindran en compte els següents criteris de valoració, sent la puntuació global màxima de cada sol·licitud de 25 punts d'acord amb la distribució següent:
a) Equipaments de centres l'obra dels quals haja sigut subvencionada i ja estiga finalitzada o estiga prevista la seua finalització abans del dia 1 de juliol de 2012 i requerisquen de l'equipament per a la seua obertura. Es valorarà amb un màxim de 10 punts.
b) Equipaments de centres en funcionament per a la seua adaptació al compliment de la normativa vigent. Es valorarà amb un màxim de 10 punts.
c) Equipaments informàtics per a la posada en marxa del programa Sistema d'Informació Usuaris de Servicis Socials (SIUSS). Es valorarà amb un màxim de 5 punts.
3. Els costos de les obres i instal·lacions s'adequaran als preus en vigor fixats per l'Institut Valencià de l'Edificació o, si no n'hi ha, per l'organisme que tinga atribuïdes competències en esta matèria. Respecte als materials i instal·lacions per als quals se sol·licita subvenció respondran a qualitats mitjanes segons mercat.
Article 6. Exclusions i denegacions
1. Queden expressament exclosos d'estes ajudes els conceptes següents:
a) Equipaments i obres de centres de servicis socials ja subvencionats en exercicis anteriors pels mateixos conceptes.
b) Equipament per a obres en curs d'execució, excepte aquelles que estiga previst que finalitzen abans de l'1 de juliol de l'any 2012.
c) Equipaments adquirits i obres acabades amb anterioritat a l'1 de gener de 2012.
d) Projectes que s'ajusten a programes propis d'altres organismes.
e) Conceptes que per la seua naturalesa puguen ser objecte d'atenció d'altres organismes públics, o no queden previstos en la present orde.
2. Seran motius de denegació d'estes ajudes:
a) No complir algun dels requisits especificats en esta convocatòria per a poder accedir a les ajudes.
b) Haver esgotat el crèdit pressupostari destinat a estes ajudes.
c) Que l'entitat sol·licitant haja incorregut en qualsevol dels incompliments assenyalats en l'article 37 de la Llei 38/2003, de 17 de novembre, General de Subvencions, respecte de les ajudes concedides en exercicis anteriors, sempre que les dites circumstàncies s'hagueren constatat per resolució ferma dictada prèvia la tramitació del corresponent procediment en què s'haja donat audiència a l'entitat interessada, i no hagueren transcorregut més de cinc anys des de la seua fermesa.
Títol II
Procediment
Capítol I
Iniciació del procediment
Article 7. Instància i documentació
1. La sol·licitud es presentarà d'acord amb el model que figura en l'annex I d'esta orde, firmada pel titular o el representant de l'entitat de servicis socials.
2. A la sol·licitud s'adjuntarà en tot cas:
a) Model de domiciliació bancària, segons model de l'annex III d'esta orde, per a aquelles entitats que sol·liciten l'ingrés de la subvenció en compte diferent de la de l'exercici anterior, o que sol·liciten per primera vegada l'ajuda.
b) Autorització expressa a la Conselleria de Justícia i Benestar Social, inclosa en l'apartat L de la sol·licitud, perquè esta comprove telemàticament les dades fiscals identificatives de l'entitat sol·licitant que es troben en poder de l'Agència Estatal d'Administració Tributària. No obstant això, si de la comprovació efectuada resulta alguna discordança amb les dades facilitats pel propi interessat en la seua sol·licitud, l'òrgan instructor estarà facultat per a realitzar les actuacions procedents per a aclarir-la.
Si el sol·licitant no dóna eixa autorització i es tracta d'entitats que hagen modificat el seu CIF respecte a l'exercici anterior o que sol·liciten per primera vegada l'ajuda, haurà d'aportar fotocòpia degudament compulsada del CIF de l'entitat.
c) Autorització expressa a la Conselleria de Justícia i Benestar Social, inclosa en l'apartat L de la sol·licitud, perquè esta obtinga, de forma directa, l'acreditació, per mitjà de certificats telemàtics, que el sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juliol, pel qual s'aprova el Reglament de la dita llei.
Si el sol·licitant no presta el seu consentiment, haurà de presentar els certificats que acrediten el compliment d'eixes obligacions, o, si no està obligat a presentar les declaracions o documents a què es referixen les dites obligacions, acreditarà el seu compliment per mitjà de declaració responsable.
3. A la sol·licitud s'acompanyarà, a més, la documentació següent:
A) En les sol·licituds d'equipament
- Pressupost detallat de l'equipament que es pretén adquirir.
- En els casos assenyalats en l'article 5.2.a d'esta orde, s'adjuntarà certificat de finalització d'obres o document en què s'especifique el termini previst de la seua finalització.
B) En les sol·licituds d'obres de reforma
a. Certificat del representant de l'entitat que les obres per a les quals es demana la subvenció no estan finalitzades amb anterioritat a l'1 de gener de 2011.
b. Certificat del representant de l'entitat en què conste:
- Pressupost de contracta.
- Ajudes sol·licitades a altres organismes amb especificació d'estes i la quantia atorgada en cas de concessió.
c. En el cas que les obres ja estiguen iniciades
- Contracte d'obres.
- Programa d'actuació, conseqüència de l'adjudicació d'obres, amb indicació de la data de començament d'obres, el seu estat i la data prevista per a la seua finalització.
d. En el cas d'obres que requerisquen projecte tècnic complet, memòria valorada o pressupost, no serà necessari aportar l'informe favorable emés pel Servici d'Infraestructures i Eliminació de Barreres Arquitectòniques de la Conselleria de Justícia i Benestar Social en el moment de presentar la sol·licitud, quan concórrega la circumstància prevista en l'article 3.1.b, d'esta orde, i, en este cas, la dita presentació s'efectuarà amb posterioritat i abans de dictar-se la resolució procedent.
e. Per a tots els supòsits d'obres, es presentarà programa d'actuació que continga tots els detalls indicats en l'article 4.13.a d'esta orde.
4. De conformitat amb l'article 31.3 de la Llei 38/2003, de 17 de novembre, General de Subvencions, quan l'import del gasto subvencionable supere la quantia de 30.000 euros de cost per execució d'obra, o de 12.000 euros en el supòsit de subministrament de béns d'equipament, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no existisca en el mercat suficient nombre d'entitats que el subministren o presten, o llevat que el gasto s'haja realitzat amb anterioritat a la sol·licitud de la subvenció. L'elecció entre les ofertes presentades, que hauran d'aportar-se en la justificació o, si és el cas, en la sol·licitud de la subvenció, es realitzarà d'acord amb criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.
Article 8. Lloc de presentació
Les sol·licituds d'ajuda es presentaran, junt amb la documentació requerida, en la direcció territorial de justícia i Benestar Social de la província on radique el centre per al qual se sol·licita la subvenció, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 9. Terminis de presentació
El termini per a presentar les sol·licituds serà d'un mes comptat a partir de l'endemà de la publicació d'esta orde en el Diari Oficial de la Comunitat Valenciana.
Capítol II
Tramitació, resolució i recursos
Article 10. Instrucció
1. Rebudes les sol·licituds, les direccions territorials de Justícia i Benestar Social les verificaran, podent realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
Quan la sol·licitud no reunisca els requisits exigits, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, es considerarà que desistix de la seua petició, prèvia resolució que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Les direccions territorials de Justícia i Benestar Social informaran els expedients, realitzant-ne si és el cas una valoració estimatòria o desestimatòria, i els remetran a la Direcció General d'Acció Social i Majors per a la seua resolució.
3. El procediment de concessió de les ajudes regulades en la present orde es tramitarà en règim de concurrència competitiva.
4. A este efecte, en la Direcció General d'Acció Social i Majors es crea la comissió de valoració composta per:
1. El subdirector o subdirectora general d'Acció Social i Majors que actuarà com a president o presidenta.
2. El cap o la cap de la Unitat d'Ajudes i Subvencions que actuarà com a Secretari o secretària.
3. Vocals:
- Un cap o una cap de servici de la Direcció General d'Acció Social i Majors.
- El cap o la cap de Secció de Coordinació de Centres.
- Un tècnic o tècnica designat per la directora general d'Acció Social i Majors.
Esta comissió analitzarà els expedients remesos per cada direcció territorial i proposarà a l'òrgan competent per a la concessió de les ajudes la relació prioritzada de beneficiaris de les ajudes que es regulen i convoquen en la present orde, ordenada segons els criteris establits en l'article 5, amb el límit del crèdit existent.
Article 11. Resolució
1. Es delega la facultat de resolució de les sol·licituds d'ajudes regulades en la present orde en la directora general d'Acció Social i Majors, d'acord amb la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria.
2. El termini màxim per a resoldre i notificar les resolucions sobre les sol·licituds d'ajudes previstes en la present orde serà de sis mesos comptats des de la data de publicació de la present orde. Transcorregut el termini màxim per a resoldre sense que s'haja notificat resolució expressa, les sol·licituds s'hauran d'entendre desestimades, de conformitat amb el que disposa l'article 44 de la Llei 30/1992, de 26 de novembre, i en l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat
3. L'òrgan competent per a la resolució de l'expedient, a la vista de la documentació que es troba en poder de cada un d'estos i de les obligacions que s'adquirixen per la concessió de l'ajuda, podrà demanar els informes dels organismes i les entitats que crega oportú i efectuar les comprovacions que considere sobre l'exactitud de tot això.
4. No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podrien valorar-se, resoldre's i notificar-se en el termini de 6 mesos comptats a partir de la data de publicació en el Diari Oficial de la Comunitat Valenciana de la resolució del conseller de Justícia i Benestar Social que done publicitat a este increment.
5. L'import de la subvenció no podrà, en cap cas, ser de tal quantia que, aïlladament o en concurrència amb altres ajudes de qualsevol procedència, supere el cost real de l'obra per a la qual es concedix l'ajuda.
6. Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres ajudes, podrà donar lloc a la modificació de la resolució de concessió, o el seu desistiment sense efectes.
7. La concessió de les ajudes adoptarà la forma de resolució de concessió de subvenció,i si és el cas, de conveni de col·laboració.
En el cas que les ajudes concedides tinguen caràcter plurianual, l'eficàcia de la seua concessió quedarà condicionada a l'existència de crèdit adequat i suficient en els pressupostos de la Generalitat corresponents a l'exercici per al qual es concedixen.
Si les mencionades ajudes s'instrumenten per mitjà de conveni que supose la terminació convencional del procediment, caldrà ajustar-se al que disposa l'article 54 bis del Text refós de la Llei d'Hisenda Pública de la Generalitat Valenciana.
Article 12. Recursos
1. La resolució que es dicte a l'empara de la present convocatòria esgotarà la via administrativa i en contra podrà interposar-se recurs potestatiu de reposició davant del mateix òrgan que l'ha dictada en el termini d'un mes a comptar des de l'endemà de la notificació.
2. Davant de la desestimació per silenci administratiu, podrà interposar-se davant de l'acte presumpte idèntic recurs en el termini de tres mesos a comptar des que haguera finalitzat el termini per a dictar i notificar la resolució expressa que s'indica en l'article 11.2 de la present orde.
3. Tot això sense perjuí que en ambdós supòsits, l'interessat puga interposar, directament, recurs contenciós administratiu en la forma, terminis i condicions fixats en l'article 46 de la Llei 29/1998, de 13 de juliol, Reguladora de la dita jurisdicció, o qualsevol altre recurs que estime pertinent.
4. En el cas que l'entitat sol·licitant fóra una entitat local, caldrà ajustar-se al que disposa l'article 44.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
Títol III
Del pagament i justificació de les subvencions
Article 13. Bestretes en ajudes per a obres de reforma
1. En la resolució o, si és el cas, en el conveni, per mitjà de la qual o del qual s'atorgue la subvenció per a reforma, es podrà anticipar un 15 per cent de l'import total anual de l'ajuda, que es farà efectiu una vegada que l'entitat beneficiària presente la documentació següent:
a) Garantia suficient sempre que resulte exigible.
b) Certificat en què conste que s'assumix l'aportació econòmica per la diferència entre el cost total de la inversió i l'import de l'ajuda.
c) El contracte d'obres mencionat en l'article 4, apartat 13.d d'esta orde.
2. L'import anticipat es descomptarà proporcionalment, en la forma que es determine en la resolució de concessió o en el conveni, dels successius pagaments contra certificació.
3. La garantia sobre la quantitat anticipada, quan resulte exigible, podrà formalitzar-se per mitjà de l'aportació d'un aval bancari o, si no n'hi ha, d'una garantia real immobiliària suficient o pòlissa d'assegurances, tots ells per l'import de la quantitat anticipada. Estes garanties es depositaran, segons els casos, d'acord amb l'Orde de 14 de febrer de 1986, de la Conselleria d'Economia i Hisenda, sobre constitució i devolució de fiances, modificada per l'Orde de 16 de desembre de 1996.
L'aval bancari mencionat haurà de ser solidari i amb renúncia expressa al benefici d'excussió.
Article 14. Pagament i justificació d'ajudes per a equipament
1. Els pagaments de les ajudes per a equipament s'efectuaran contra presentació de factures reglamentàries segons la normativa vigent, junt amb les còpies d'estes. Les dites còpies seran confrontades en el registre d'entrada en què es presente l'escrit de sol·licitud del pagament, i es tornarà la factura original al beneficiari.
Les corporacions locals podran substituir l'esmentada documentació per certificat expedit per l'interventor local en què consten les quantitats aplicades al objecte de la subvenció, amb detall exprés dels diferents conceptes subvencionats, unitats i imports parcials. Les dites quantitats han de trobar-se, almenys, en situació d'obligacions reconegudes, i així haurà de fer-se constar en el certificat.
En tot cas la quantia a justificar es realitzarà sobre la subvenció concedida.
2. En el cas d'ajudes concedides per a equipament de centres en fase de construcció, l'entitat haurà de presentar, així mateix, un certificat en què conste que les obres han finalitzat abans del dia 1 de juliol de 2012.
3. S'establix com a termini màxim de justificació d'estes ajudes el 15 de novembre de 2012.
Excepcionalment, la Direcció General d'Acció Social i Majors podrà admetre documentació presentada fora del termini establit en la present convocatòria, sempre que el retard obeïsca a causes degudament justificades en l'expedient i no imputables al beneficiari de la subvenció.
Article 15. Pagament i justificació d'ajudes per a obres de reforma
1. El pagament i la justificació d'estes ajudes es realitzaran d'acord amb allò que s'ha estipulat en l'article 47 bis.1.d del text refós de la Llei d'Hisenda Pública de la Generalitat Valenciana.
2. La Conselleria de Justícia i Benestar Social només abonarà l'import que corresponga al percentatge de cofinançament arreplegat en la resolució de concessió sobre les obres efectivament realitzades, de manera que si augmenta l'import global de l'obra, no s'incrementarà la quantia que corresponga abonar a la Conselleria i si, al contrari, aquell disminuïx, disminuirà en la mateixa proporció l'aportació de la Conselleria.
3. Els pagaments s'efectuaran contra certificacions d'obres expedides per un tècnic competent, d'acord amb les condicions de finançament establides i de conformitat amb el projecte presentat. Les dites certificacions es presentaran, d'acord amb el model oficial que figura en l'annex II d'esta orde, acompanyades de les corresponents factures, i hauran d'estar aprovades per l'òrgan competent per a la contractació de les obres subvencionades.
4. En tot cas, presentades les certificacions, la Conselleria de Justícia i Benestar Social abonarà exclusivament el percentatge de finançament establit en la resolució de concessió.
5. El pagament d'estes ajudes exigix el compliment de les obligacions assenyalades en l'article 4 d'esta orde i, específicament, les contingudes en els apartats c i d del seu punt 13: certificat del compromís d'assumir el cost i contracte d'obres. No es procedirà al pagament de l'ajuda si estos documents no s'han presentat dins del termini i la forma escaient, podent ser causa de desistiment sense efecte de l'ajuda concedida.
6. El termini de justificació de les ajudes finalitzarà el 15 de novembre de cada exercici econòmic per al qual es va concedir l'ajuda.
Excepcionalment, la Direcció General d'Acció Social i Majors podrà admetre documentació presentada fora del termini establit en la present convocatòria, sempre que el retard obeïsca a causes degudament justificades en l'expedient i no imputables al beneficiari de la subvenció.
7. L'incompliment del requisit de justificació en termini de les ajudes concedides podrà donar lloc al desistiment sense efectes o a la minoració de l'ajuda corresponent a l'exercici en què este es produïsca, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.
8. Igualment, si la subvenció supera el cost real de l'obra o si com a conseqüència de la disminució del cost global de l'obra projectada s'ha abonat un import superior al percentatge de participació de l'administració, també procedirà el reintegrament de l'excés obtingut.
Article 16. Desistiment sense efecte, minoració i reintegrament
1. Es podrà deixar sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 37 de la Llei 38/2003, de 17 de novembre, General de Subvencions.
2. La quantitat concedida en concepte de reforma es veurà reduïda, proporcionalment, d'acord amb la baixa en l'adjudicació de l'obra.
3. El procediment de reintegrament de subvencions s'iniciarà d'ofici per acord de l'òrgan competent, bé per iniciativa pròpia, bé com a conseqüència d'orde superior, a petició raonada d'altres òrgans o per denúncia. També s'iniciarà a conseqüència de l'informe de control financer emés per la Intervenció General de la Generalitat.
En la tramitació del procediment es garantirà, en tot cas, el dret de l'interessat a l'audiència.
4. El termini màxim per a resoldre i notificar la resolució del procediment de reintegrament serà de 12 mesos des de la data de l'acord d'iniciació.
5. Les quantitats a reintegrar tindran la consideració d'ingrés de dret públic als efectes del procediment aplicable a la seua cobrança.
Article 17 Límit dels crèdits de finançament
Els crèdits que es consignen tindran caràcter màxim, i no podran concedir-se subvencions una vegada esgotats tals crèdits, circumstància que haurà de publicar-se en el Diari Oficial de la Comunitat Valenciana.
Si com a conseqüència de transferències de fons es veuen incrementats tals crèdits, es farà constar tal increment en la corresponent publicació en el Diari Oficial de la Comunitat Valenciana.
DISPOSICIONS ADDICIONALS
Primera. Eficàcia de la convocatòria
L'eficàcia de la present convocatòria queda condicionada a l'existència, en els pressupostos per a l'exercici 2012, línia T0310000, i successius anys per als quals es concedisquen, de crèdit adequat i suficient per a atendre les ajudes previstes en esta, a este efecte la Conselleria de Justícia i Benestar Social publicarà una resolució en què s'indicaran tant les línies pressupostàries com el crèdit global màxim que servisca de suport a les ajudes descrites en esta convocatòria.
Segona. Règim supletori
En tot el no regulat en esta orde, caldrà ajustar-se al que disposa la Llei 38/2003, de 17 de novembre, General de Subvencions, i en el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.
Tercera. Entitats locals
Les ajudes a les corporacions locals amb més de 20.000 habitants tenen caràcter subsidiari, donades les competències que la Llei 7/1985, reguladora de les Bases de Règim Local, els atribuïx en matèria de servicis socials, segons el que establix el seu article 26. En les restants, es tindrà en compte la col·laboració prestada per les respectives diputacions provincials, d'acord amb el que preveu l'article 6.3 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana, i en l'article 36 de la Llei 7/1985, de 2 d'abril, reguladora de les Bases de Règim Local.
Quarta. Notificació a la Comissió Europea
Les ajudes concedides per mitjà d'esta orde no precisen de la seua notificació a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, atés que van dirigides a col·lectius que no exercixen activitat econòmica, o a entitats locals que exercixen poders públics i tenen caràcter d'administració pública.
DISPOSICIONS FINALS
Primera. Instruccions
S'autoritza els titulars de la Subsecretaria i de la Direcció General d'Acció Social i Majors de la Conselleria de Justícia i Benestar Social perquè dicten quantes instruccions siguen necessàries en desplegament de la present orde.
Segona. Entrada en vigor
La present orde entrarà en vigor l'endemà de ser publicada en el Diari Oficial de la Comunitat Valenciana.
Tercera. Recursos
Contra la present orde, que posa fi a la via administrativa, podrà interposar-se, potestativament, recurs de reposició davant del mateix òrgan que l'ha dictada en el termini d'un mes a comptar des de l'endemà de la seua publicació en el Diari Oficial de la Comunitat Valenciana, de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o, tractant-se d'administracions públiques, si és el cas, el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa, o bé podrà interposar-se directament recurs contenciós administratiu davant de la Sala de Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació, de conformitat amb el que disposen els articles 10 i 46 de l'esmentada Llei 29/1998, de 13 de juliol. Tot això sense perjuí que puga interposar-se qualsevol altre recurs que es crega oportú.
València, 22 de desembre de 2011
El conseller de Justícia i Benestar Social
JORGE CABRÉ RICO